Turkmanistonda Davlat bayrog‘i kuni munosabati bilan 850 kishi afv etildi

Turkmaniston prezidenti Gurbanguli Berdimuhamedov 13-fevral kuni bo‘lib o‘tgan hukumat yig‘ilishida Davlat bayrog‘i kuni bilan bir qancha sudlanganlarni afv etish haqidagi farmonga imzo chekdi. Bu haqda Turkmaniston televideniyesi xabariga tayanib “RIA Novosti” yozgan.

“Kechirimlilik an’analariga amal qilib, men 859 nafar fuqaroni Davlat bayrog‘i kuni munosabati bilan afv etish haqidagi farmonni imzolayman”, — dedi u. Mamlakatda har yili 19-fevralda Davlat bayrog‘i kuni nishonlanadi.
Afv etilganlar orasida mamlakat fuqarolari hamda uning hududida sudlangan chet el fuqarolari ham bor. Mahalliy televideniye xabarida afv aksiyasi tufayli nechta xorijiy fuqaro ozodlikka chiqishi ma’lum qilinmagan.
Prezident farmoni afv etilgan shaxslarni asosiy jazodan, shuningdek, belgilangan joyda yashash majburiyati shaklidagi qo‘shimcha jazo chorasidan ozod etadi.
Gurbanguli Berdimuhamedov hukumat yig‘ilishida huquq-tartibot idoralari rahbarlariga afv etilganlarni qamoqdan ozod qilish va ularning o‘z uylariga yetib borishlarini ta’minlashni topshirdi. Shuningdek, prezident mahalliy ma’muriyatlar rahbarlariga afv etilganlarning ishga joylashishlariga yordam berishlarini tayinladi.
Turkmanistonda afv etish aksiyalari yiliga 3—4 marta, milliy bayramlar va muhim sanalar munosabati bilan o‘tkazib turiladi.